Title: Zxczxc
Author: Karol Bergmann
Last saved by: Jozef Pitel
Company: FEI

Správa zo zahraničnej pracovnej cesty

1.  Účastník ZPC
Ing. Jozef PITEL, CSc.
Adresa pracoviska : Elektrotechnický ústav SAV, Dúbravská cesta 9, 841 04 Bratislava 
Pracovné  zaradenie : samostatný vedecký pracovník 

2.  Zahraničná pracovná cesta
Štát, mesto : Španielsko, Barcelona
Miesto : European Joint Undertaking for ITER and Development of Fusion for Energy (F4E),  Josep Pla 2, Torres Diagonal Litoral, Edificio B3, 080 19 Barcelona
Vykonaná v dňoch : 9.-12. júna 2014
Účel cesty : Účasť na 29. zasadnutí Správnej rady F4E
Spôsob jej financovania (cestovné,  pobytové náklady) : MŠVVŠ SR

3.  Rámcový program pobytu
Zasadnutie Správnej rady „Spoločného európskeho podniku pre ITER a rozvoj energie jadrovej syntézy (F4E)“ sa konalo v sídle F4E v Barcelone. Účastníci zasadnutia : predseda S.Ward (UK) + zástupcovia ČŠ EÚ-29 a Švajčiarska ; tajomník R.Monk ; Európska komisia (EK) : A.Siegler (riaditeľ Direktoriátu K – Energetika, Generálneho direktoriátu DG3 pre výskum a inovácie) ; H.Bindslev, riaditeľ F4E ; vedúci jednotlivých oddelení F4E. 

4.  Stručný priebeh rokovaní

1) Popis problematiky

ITER (International Thermonuclear Reactor) predstavuje najväčší experiment, ktorý je predposledným krokom k praktickému využitiu termonukleárnej energie, tj energie jadrovej syntézy. Jeho cieľom je optimalizovať technológiu, komponenty, riadenie a podmienky nutné pre prevádzku budúcich termonukleárnych elektrární. Reaktor typu TOKAMAK (rozmery toroidu / prstenca : výška 24 m, priemer 30 m, objem pracovného priestoru 800 m^3) bude generovať energiu s (tepelným) výkonom 500 MW počas 8 minútovej prevádzky resp. 300 MW / 50 minút, koeficient účinnosti Q = 10). Zariadenie sa stavia vo francúzskom jadrovom stredisku Cadarache (blízko Marseille), podľa pôvodného plánu z roku 2001 malo byť skonštruované do roku 2016, prvú plazmu malo generovať koncom roku 2019, určite ale dôjde k sklzu cca o jeden rok. Plná prevádzka a experimenty sú naplánované na roky 2026-2036. Súčasťou projektu je aj dlhodobý výskum vlastností materiálov pre reaktory budúcich termonukleárnych reaktorov (IFMIF) v Japonsku, kde sa paralelne pracuje aj na projekte pilotnej termonukleárnej elektrárne (tzv. DEMO ; harmonogram : koncept načrtnutý do roku 2019, dizajn hotový v roku 2024, zariadenie skonštruované a spustené do prevádzky v roku 2033).

Členmi združenia Medzinárodná organizácia ITER (ITER-IO) je 7 subjektov : EÚ-27 (Spoločenstvo EURATOM zastúpené Komisiou) + Švajčiarsko, Japonsko, Ruská federácia, USA, Južná Kórea, Čína a India. EÚ hradí 5/11 celkových nákladov (EURATOM 80 %, Francúzsko 20 %), pričom platby sa realizujú v prevažnej miere vo forme in-kind, tj dodávok  jednotlivých komponentov a zariadení. Ďalší členovia konzorcia na projekt prispievajú rovnakým dielom - 1/11.  

EÚ spolu so Švajčiarskom vstupujú do projektu ITER prostredníctvom „Európskeho spoločného podniku pre ITER a rozvoj energie jadrovej syntézy (F4E)“. F4E so sídlom v Barcelone bol zriadený v roku 2007 rozhodnutím Rady (ministrov) EÚ, v jeho Správnej rade má zastúpenie každý ČŠ EÚ-27, Švajčiarsko a Komisia. Správna rada zasadá spravidla 3-4 krát ročne, v prípade potreby môže jej predseda zvolať aj mimoriadne zasadnutie. Navrhuje a schvaľuje odporúčania a rozhodnutia, zodpovedná za implementáciu aktivít F4E.

V marci 2010 sa náklady (len pokiaľ ide o Európu) vo fáze výstavby spoločného podniku Fusion for Energy  na obdobie rokov 2007–2020 odhadovali na 7,2 miliardy EUR (v cenách r. 2008). V júli 2010 Rada EÚ európsky príspevok na túto fázu obmedzila na 6,6 miliardy EUR (v cenách r. 2008). Vo februári 2013 Európska rada v nariadení o viacročnom finančnom rámci na obdobie 2014–2020 stanovila maximálnu hranicu záväzkov Euratomu v prospech projektu ITER na 2707 miliónov EUR (v cenách r. 2011). 

V období 2007-2013 bol projekt ITER financovaný prostredníctvom programu Spoločenstva Euratom v oblasti výskumu a odbornej prípravy. Tento spôsob financovania sa ukázal byť nevýhodným, nakoľko vyžadoval splnenie celého radu požiadaviek, pokiaľ ide o účasť, pravidlá, plánovanie, sledovanie a hodnotenie, ktoré sú špecifické pre výskumné program (a teda nehodia sa na financovanie výstavby takej veľkej výskumnej infraštruktúry akou je ITER). 

EK predložila v roku 2013 Rade EÚ nový návrh, ktorý sa zakladá na článku 47 Zmluvy o Euratome s cieľom poskytnúť základ pre financovanie činností F4E v období 2014–2020 formou tzv. spoločného podniku. 

Vďaka navrhovanej zmene bude možné zabezpečiť prevod finančných prostriedkov z EK do spoločného podniku F4E bez obmedzenia výskumných programov. 

Výhodou navrhovanej zmeny bude aj to, že financovanie projektu už nebude obmedzené len na obdobie piatich rokov. Zosúladí sa s obdobím, na ktoré sa vzťahuje celý viacročný finančný rámec, tj bude trvať sedem rokov. Podľa dohody o projekte ITER sa ráta so začiatočnou dĺžkou trvania projektu 35 rokov (tj do roku 2041). Preto budú v záujme pokračovania financovania príspevku Euratomu na tento projekt potrebné následné rozhodnutia Rady. 

2) Výsledky rokovania 

Správna rada F4E na svojom 29. zasadnutí :

     Schválenie programu   
1.	Schválila navrhovaný program 29. zasadnutia. 
Schválenie zápisníc
2.	Schválila zápisnicu z 28. zasadnutia (9,-12.12.2013).
Správy predsedov výborov
3.	Vzala na vedomie správu svojho predsedu (GB - S.Ward), Prípravného výboru (byra), Výboru pre administratívu a financie (AFC - C.Katerberg), Výkonného výboru (ExCo - L.Gronberg), Technického poradného panelu (TAP - J.Sanchez) a Výboru audítorov (AC - B.Vierkorn-Rudolph).
Informácie Euratomu
4.	Vzala na vedomie ústne informácie Komisie (A.Siegler) o a) stave medzinárodnej organizácie ITER (IO), b) hodnotení manažmentu IO, c) príprave Rady ITER (IC) – 18.-19.6.2014 a d) účasti Ruskej federácie v projekte. 
Správa riaditeľa F4E
5.	Vzala na vedomie správu o pokroku za obdobie od posledného zasadnutia GB (december 2013).
6.	Vyzvala F4E, aby analyzoval dôvody vedúce k časovým sklzom pri výstavbe komplexu budov pre tokamak s osobitným dôrazom na prepojenie medzi F4E, IO,   dodávateľmi a Francúzskym jadrovým dozorom (ASN) s cieľom predložiť Správnej rade správu na jej decembrové zasadnutie. Súčasťou správy by mal byť aj návrh opatrení na zlepšenie stavu. 
     Správa riaditeľa F4E ohľadne výdavkov a harmonogramu
7.	Vzala na vedomie informáciu ohľadne ťažkostí spojených s odhadom dátumu generovania prvej plazmy a aktualizáciou odhadu výdavkov. Pracovné dokumenty boli na návrh riaditeľa z programu stiahnuté.
8.	Pripomenula, že Rada ITER konštatovala, že súčasný referenčný harmonogram projektu je nerealistický. Vyzýva, aby IO a domáce agentúry predložili zasadnutiu Rady ITER v roku 2015 spoločný aktualizovaný harmonogram.
9.	Odložila schválenie aktualizovaného harmonogramu projektu Radou ITER, pročom vyzvala riaditeľa F4E, aby urobil odhad nákladov bez dodatočných výdavkov, ktoré by mohli vzniknúť v dôsledku aktualizácie harmonogramu.
10.	Bola uistená, že plánovanie činností F4E v oblasti plánovania verejného obstarávania a realizácie kontraktov sú v súlade s interným pracovným harmonogramom, tj prípadné dodatočné náklady, ktoré by mohli vzniknúť v dôsledku zosúladenia plánov s plánmi IO boli minimalizované.
11.	Vzala na vedomie, že rozpočtové opatrenia v konštrukčnej fáze ITER v období 2014-2020 sú dostatočné a pokryjú potreby F4E.
12.	Vzala na vedomie finančné zúčtovanie naturálnych platieb medzi Euratomom a Japonskom. F4E zbezpečí ročné (2014) zúčtovanie.
Osobitné informácie od riaditeľa
13.	Vzala na vedomie : informácie o stave v implementácii cieľov F4E 2014 ; rozpočtu 2013 a 2014 ; hlavných kontraktov a verejného obstarávania ; stavu zamestnancov – víta znižovanie počtu neobsadených pozícií ; plánovania, monitorovania a vykazovania ; implementácie priemyselnej politiky ; akcií vo vzťahu k európskym laboratóriám jadrovej syntézy ; plánov Výročného fóra F4E.   
Tretie výročné hodnotenie F4E
14.	Vzala na vedomie správu troch expertov, ktorí vykonali tretie výročné hodnotenieF4E.
15.	Súhlasí s referenčným rámcom na vykonanie hodnotenia ako aj jeho približným časovým rozvrhom.
Informácie Euratomu ohľadne záležitostí F4E
16.	Vo vzťahu k úprave štatútu F4E  : vzala na vedomie správu Euratomu o stave návrhu ; má za to, že návrh, ktorý bol predložený Rade, sa minimálne v podstatných rysoch zhoduje s tým, ktorý schválila Správna rada v decembri 2013 ; vyzvala EK, aby navrhla, že zmeny v štatúte vstúpia do platnosti 1.1.2015.
17.	 Vo vzťahu k rozpočtu F4E a personálu : víta úmysel EK podporiť za istých podmienok žiadosť riaditeľa o dodatočné pozície počnúc r. 2015, tak ako bolo stanovené a schválené v decembri 2013 v pláne odhadu zdrojov ; vyzvala F4E a EK, aby vyjasnili podmienky pre vytvorenie dodatočných pozícii, ktoré EK podporuje.
Úprava rozpočtu a pracovného programu 2014
18.	Na základe odporúčania AFC, TAP a ExCo schválila prvú úpravu pracovného programu 2014.
19.	Na základe odporúčania AFC a ExCo schválila prvú úpravu rozpočtu 2014.
Výročná správa a účtová uzávierka
20.	Vzala na vedomie stanovisko EP k uzávierke rozpočtu 2012 ; žiada členov Správnej rady, aby poskytli krátke životopisy – tieto budú zverejnené na WEB stránke F4E ; vyzvala sekretariát, aby pripravil vzor a šablónu pre životopisy členov Správnej rady, a to v súlade s EÚ požiadavkami na ochranu osobných údajov.
21.	Vzala na vedomie komentáre Európskeho dvora audítorov ohľadne ročného zúčtovania F4E za r. 2013 a vyzvala F4E, aby pripravila odpoveď.
22.	Na základe odporúčania Audítorského výboru (AC) schválila konečné ročné zúčtovanie F4E za r. 2013.
23.	Vo vzťahu k Výročnej správe za r. 2013 : na základe odporúčania  AFC, TAP, ExCo a AC schválila Výročnú správu 2013 ; schválila analýzu a hodnotenie Výročnej správy 2013.
Personálne otázky   
     Ohľadne konfliktu záujmov :
24.	Schválila pravidlá na predchádzanie konfliktu záujmov, ktoré sa týkajú zamestnancov F4E ; Vzala na vedomie potrebu primerane implementovať tieto pravidlá v ohľadom na zachovanie kontinuity v individuálnych právach zamestnancov a ďalšom rozvoji ich kariéry ; na základe návrhu členov Správnej rady vyzýva F4E, aby navrhol pravidlá pre elimináciu konfliktu záujmov ex-zamestnancov. Tieto predloží F4E písomne Správnej rade čo najskôr na schválenie ; vyzýva členov Správnej rady, aby neopomenuli opraviť prípadné omyly vo svojich vyhláseniach o konflikte záujmov.
Ohľadne Nariadenia o zamestnancoch :
25.	Schválila, s výnimkou Euratomu, návrh riaditeľa týkajúci sa implementácie pravidiel Nariadenia o zamestnancoch ; podporuje, s výnimkou Euratomu, žiadosť riaditeľa o zrušenie požiadavky EK ohľadne znalosti tretieho jazyka (limitovaného) okruhu zamestnancov. 
Úlohy a zodpovednosť F4E a (konzorcia) Eurofusion
26.	Berie na vedomie informáciu F4E a Euratomu, ktorá sa týka úloh a zodpovednosti F4E a konzorcia Eurofusion, vyzýva obe organizácie k úzkej spolupráci.
     Audit
27.	Vzala na vedomie správu predsedu AC ; Výročnú správu 2013 AC ; Výročnú správu 2013 Služieb interného auditu ; vyjadrila uznanie práce AC.
Prepracovanie Finančného nariadenia a Implementačných pravidiel F4E
28.	Schválila, s výnimkou Euratomu, odchýlky od nového Rámcového finančného nariadenia EÚ ; schvaľuje operačné potreby F4E tak, ako ich navrhuje riaditeľ.
29.	Vyzýva F4E, aby prepracoval Finančné nariadenie F4E a predložil ho EK.
30.	Vyzýva EK, aby poskytla stanovisko k odchýlkam, ktoré navrhuje riaditeľ a ktoré Správna rada považuje za oprávnené, pre zlepšenie operačných potrieb F4E. Termín pre formálne stanovisko je november 2014, keď zasadne AFC.
31.	Vyzýva F4E, aby na ďalšie zasadnutie Správnej rady predložil na schválenie  revidovanú verziu Finančného nariadenia F4E spolu so stanoviskom EK a návrhom Implementačných pravidiel.
Priestory F4E 
32.	Berie na vedomie aktuálnu situáciu s priestormi F4E (ťažkosti, ktorým F4E čelí v dôsledku nedostaku kancelárií a zasadačiek).
33.	Pripomína Španielsku potrebu splniť si čo najskôr povinnosť, ktorú podpísalo ako hosťujúca krajina (tj poskytnúť F4E permanentné sídlo). 
34.	Víta prísľub Španielskej delegácie pomôcť nájsť riešenie.
35.	Víta ponuku Francúzska bezodplatne poskytnúť priestory zamestnancom F4E v Cadarache v snahe napomôcť projektu.
36.	Súhlasí s navýšením počtu zamestnancov F4E v Cadarache na 50.
Výbory
37.	Menuje Ch.Scherfa a A.Potta za členov AC na obdobie 2 rokov počnúc 1.7.2014.
38.	Schválila úpravu pravidiel náhrad predsedom výborov.
Rôzne
39.	Vzala na vedomie pozíciu Nemeckej delegácie ohľadne projektu ITER. Dokument je určený členom Správnej rady.
Záver
40.	Ďalšie zasadnutie bude v Barcelone 10.-11.12.2014
41.	Schválila sumár záverov.
5.  Závery

Správna rada F4E (GB) na svojom riadnom 29. zasadnutí vzala na vedomie správy svojho predsedu, predsedov výborov AFC, ExCo, AC, TAP, Euratomu ako aj vnútorného auditu. Riaditeľ F4E informoval o stave v realizácii a pláne hlavných kontraktov v roku 2014. GB schválila prvú úpravu pracovného plánu a rozpočtu na rok 2014. Pracovné dokumenty ohľadne realistického odhadu generovania prvej plazmy a aktualizácie odhadu výdavkov boli na návrh riaditeľa z programu stiahnuté. Vyzvala F4E, aby analyzoval dôvody vedúce k časovým sklzom pri výstavbe komplexu budov pre tokamak s osobitým dôrazom na prepojenie medzi F4E, IO, dodávateľmi a Francúzskym jadrovým dozorom. Vzala na vedomie stanovisko EP k uzávierke rozpočtu 2012, komentár Európskeho dvora audítorov k ohľadne zúčtovania za 2013 ako aj auditu za rok 2013. Vyzvala F4E a konzorcium Eurofusion k užšej spolupráci. Schválila niekoľko zmien v štatúte F4E a diskutovala otvorené otázky v oblasti personálnej politiky. Menovala dvoch nových členov do Auditorského výboru. Pipomína, aby Španielska vláda splnila svoj prísľub poskytnúť F4E permanentné sídlo.

6.   Prehľad prinesenej dokumentácie a miesto jej uloženia
Dokumenty prerokovávané na zasadnutí Správnej rady nie sú verejné, majú dôverný charakter (sú určené len pre členov Správnej rady), sú uložené u účastníka cesty na Elektrotechnickom ústave SAV. 

7.   Osobitne vyhodnotený očakávaný prínos ZPC
Povinnosť zúčastniť sa na zasadnutí Správnej rady F4E vyplýva zo štatútu F4E a je priamym dôsledkom pristúpenia ČŠ do spoločenstva EURATOM v roku 2004.

8.    Spôsob zverejnenia výsledkov ZPC, prenos získaných informácií
MŠVVŠ SR (Sekcia vedy a techniky), Úrad jadrového dozoru SR, Ministerstvo hospodárstva SR

Súhlasím so zverejnením správy na internete

Dátum : 17.6.2014

Správu vypracoval : Jozef Pitel,
                                   účastník cesty

Správu schválil :   Ing. Róbert Szabó, PhD 
                                Generálny riaditeľ Sekcie VaT MŠVVaŠ SR